**HOTĂRÂREA nr. 12/28.02.2022**

**privind organizarea la nivel județean a sprijinului acordat refugiaților și persoanelor strămutate din Ucraina**

 Având în vedere:

- prevederile Legii nr. 122/2006 privind azilul în România cu modificările și completările ulterioare;

- prevederile H.G. nr. 557/2016 privind managementul tipurilor de risc;

- prevederile Dispoziției nr. 619 din 26.02.2022 privind mecanismul de coordonare a activităților specifice gestionării situației generate de apariția unui flux de refugiați/persoane strămutate pe teritoriul României;

În conformitate cu prevederile art. 2, lit. a), d) și j), art. 3, lit. a), art. 4, art. 7 și art. 11, alin. (1) coroborat cu art. 22 din Ordonanța de urgență nr. 21/2004 privind Sistemul Național de Management al Situaților de Urgență, cu modificările și completările ulterioare;

În considerarea aprobării tacite a proiectului de hotărâre nr. 12, comunicat spre analiză și dezbatere membrilor Comitetului Județean pentru Situații de Urgență la data de 28 februarie 2022;

 În temeiul art. 10 din Regulamentul - cadru privind structura organizatorică, atribuțiile, funcționarea și dotarea comitetelor și centrelor operative pentru situații de urgență, aprobat prin H.G. nr. 1491/2004,

 **Comitetul Județean pentru Situații de Urgență Dâmbovița, adoptă prezenta**

**HOTĂRÂRE:**

 **Art.1. (1)** Se stabilește punct central de primire a ajutoarelor donate de populație, operatori economici și instituții la sediul Filialei Dâmbovița a Societății Naționale de Cruce Roșie din România situat în Târgoviște, str. Alexandru Ioan Cuza nr. 1.

**(2)** Unitățile administrativ-teritoriale organizează centre la nivel local pentru colectarea ajutoarelor umanitare, urmând să fie predate de către acestea la punctul central de primire stabilit la alin. (1).

**Art.2. (1)** Pentru centralizarea ofertelor de asistență umanitară de orice fel, persoanele fizice sau juridice pot transmite ofertele pe adresa de e-mail: umanitar.dsu@mai.gov.ro și pot completa formularul primit automat ca urmare a transmiterii e-mail-ului.

 **(2)** Centralizarea ofertelor de asistență umanitară din partea persoanelor fizice sau juridice se face utilizând soluția informatică pusă la dispoziție de Guvernul României care poate fi accesată la adresa: <https://docs.google.com/forms/d/e/1FAIpQLSeyirIDJ2dD-SMm8wPLRxLTdagDQoCxVY-QBn1uE2t7GUZnjQ/viewform> (<https://bit.ly/3K1mb3s>), în sopul corelării ofertelor autorităților statului/societății civile cu nevoile reale din teren.

**(3)** În sprijinul cetățenilor care nu pot folosi platforma precizată anterior, pentru centralizarea inițiativelor de asistență umanitară din partea persoanelor fizice sau juridice se operaționalizează la nivelul C.J.C.C.I. Dâmbovița, începând cu data de 28.02.2022, numărul de telefon 0245.613.761 sau 0751.159.637 la care vor fi notificate inițiativele menționate anterior.

**Art.3.** **(1)** Ajutoarele umanitare pot fi din categoria:

1. produse alimentare neperisabile, ambalate sau conservate, aflate în termen de valabilitate (produse tip instant, lapte praf, conserve, făină, mălai, zahăr, ulei, etc.);
2. articole de îmbrăcăminte pentru adulți și copii (igienizate și ambalate pe categorii și mărimi);
3. produse sanitare și de îngrijire personală (de tipul șampon, gel de duș, săpun, scutece, absorbante, detergent de rufe, mănuși chirurgicale, saci menajeri, etc.);
4. paturi pliante, saltele, lenjerii, pături, perne, saci de dormit, prosoape, etc. (toate noi).

**(2)** Transportul ajutoarelor umanitare precizate la alin. (1) către beneficiari se va organiza cu mijloace de transport asigurate conform prevederilor legale.

**Art.4.** În termen de 24 de ore toate unitățile administrativ – teritoriale de la nivel județean vor actualiza și transmite Secretariatului Tehnic Permanent al CJSU Dâmbovița la adresa: **stp@isudb.ro**, evidența spațiilor de cazare, imediat operabile, existente la nivel local.

**Art.5.** Prin grija Secretariatului Tehnic Permanent al Comitetului Județean pentru Situații de Urgență Dâmbovița, prezenta hotărâre se transmite Comitetului Național pentru Situații de Urgență, Departamentului pentru Situații de Urgență, Inspectoratului General pentru Situații de Urgență, membrilor Comitetului Județean pentru Situații de Urgență Dâmbovița, precum și primarilor, în calitate de președinți ai Comitetelor Locale pentru Situații de Urgență, din toate unitățile administrativ-teritoriale de la nivelul județului Dâmbovița.

**(2)** Instituția Prefectului – Județul Dâmbovița, Consiliul Județean Dâmbovița și Inspectoratul pentru Situații de Urgență „Basarab I” al Județului Dâmbovița vor asigura publicarea prezentei hotărâri pe site-urile instituțiilor.

**p. PREŞEDINTELE C.J.S.U. DÂMBOVIŢA**

**VICEPREŞEDINTELE C.J.S.U. DÂMBOVIŢA**

**PREȘEDINTELE CONSILIULUI JUDEȚEAN DÂMBOVIȚA**

***DR. EC. CORNELIU ȘTEFAN***